Til Kultur- og Fritidsudvalget

Høringssvar vedr. flytning af Husum Bibliotek til EnergiCenter Voldparken

Lokaludvalget så allerhelst, at Husum Bibliotek fik en anden central placering i gadeplan ved Frederikssundsvej, alternativt i tilknytning til Husum Skole.

Der kan dog være argumenter for et flytte biblioteket til EnergiCenter Voldparken for så vidt angår den synergieffekt, der må forventes i forhold til et fremtidigt tættere samarbejde med foreningerne, daginstitutioner, skoler mv.

**Vilkårene nu - og fremtiden på EnergiCenter Voldparken**

Husum Bibliotek ligger på Frederikssundsvej tæt på indkøbscenter og et befærdet strøg med mange gode busforbindelser. Biblioteket har 650 kvadratmeter fordelt på flere etager.

Ved at flytte det nuværende bibliotek til Energicenter Voldparken, placeres biblioteket tæt på bygninger, der huser daginstitutioner, et folkekøkken, sekretariatet for lokaludvalget samt aktiviteter indenfor kultur, idræt og natur gennem mere end 50 større og mindre frivillige foreninger. Derudover står den nye idrætshal på Åkandevej færdig i december 2016.

**Bekymringer**

For at en placering på EnergiCenter Voldparken skal kunne fungere, ser Lokaludvalget nogle opmærksomhedspunkter angående trafikforbindelser, tryghed og faciliteter, der skal arbejdes med i den kommende tid:

* Busforbindelser fra Husum til ECV meget dårlige. Der er ingen busstoppesteder tæt på indgangen til ECV på Kobbelvænget. Busstoppestedet på Åkandevej ligger langt fra indgangen.
* Parkeringsmulighederne er ligeledes ganske ringe.
* Hele området omkring ECV er ganske dårligt belyst og virker ikke trygt efter mørkets frembrud.
* Det undrer Lokaludvalget, at der peges på en placering så tæt på et nyt kulturhus/bibliotek i Tingbjerg.

Lokaludvalget har noteret at der sker en voldsom reduktion i det areal biblioteket får stillet til rådighed hvilket kan vanskeliggøre fastholdelsen af de nuværende aktiviteter på biblioteket.

* 260 kvm er ikke megen plads til et bibliotek med moderne faciliteter og tilbud. Det bliver derfor vigtigt at finde måder hvorpå der på anden vis kan sikres faciliteter på ECV, som kan anvendes til undervisning, læsning og studiemiljø.
* Det er vigtigt at der også fremover vil være en materialesamling og en profil til det voksne publikum
* De færre kvadratmeter lægger op til samtidigt at følge den generelle strategi indenfor bibliotekerne, hvor bibliotekarerne bliver mere opsøgende og tager ud på skoler, daginstitutioner og andre institutioner for at komme i kontakt også med de borgergrupper, der ikke er vant til at tage på bibliotek eller har svært ved at transportere sig til biblioteket. Det undrer derfor, at man vil spare en stilling frem mod 2018. Tværtimod vil der være brug for ressourcer til det opsøgende arbejde.

Det skal endelig understreges, at alle udgifter forbundet med at flytte Lokaludvalgets sekretariat til 1. sal og istandsættelse af de nye lokaler forudsættes dækket, som det også fremgår af businesscasen.

Med venlig hilsen

Erik Fisker

Formand Kirsten Møller

 Formand for Kulturudvalget